***Tisztelt Polgármester Úr, Tisztelt Alpolgármester Asszony, Tisztelt Országgyűlési Képviselő Úr, Tisztelt Képviselő-testület, valamint Kedves Vendégeink, kérem pár gondolattal közösen emlékezzük a Kostyán Andor-kúria épületére és egykoron itt élt lakóira. Azon családokra, akik ezen épületekben lakva örömmel, bánattal, kacagással, sírással, élettel töltötték meg eme vastag és igen sok mindent megélt falakat.***

A Kostyán kúria 1841-42-ben épült Vörös László leányági örököse - a családba beházasodás útján került id. kostyánfalvi Kostyán János fia - Kostyán János részére.

A Kostyán család jelentős tagja és egyben Pest megyei ágának megalapítója - a Túrócz vármegyéből származó kostyánfalvi Kostyán Imre az 1750-es években Pest vármegye főszolgabírája. Egyetlen fia - a járási szolgabíróként tevékenykedő - kostyánfalvi Kostyán János (1751-1826) Vörös László lányát, farádi Vörös Annát veszi feleségül, kitől hat gyermeke születik. A család Tápiószelén lakik és a szelei határban rendelkezik földbirtokkal. Másodszülött fiuk - ifjabb kostyánfalvi Kostyán János - előbb a Pest, Pilis és Solt vármegyék "nemes fölkelő gyalog seregének főhadnagya az 1809. francia-orosz háborúkban," Pest megye esküdtje 1819-ben, később Torontál megye esküdtje 1845-ben.

Az 1830-as évektől az abonyi határban már földbirtokkal rendelkező ifjabb Kostyán János a Kécskei (ma Vasút) út jobb oldalán lévő - anyai örökségként kapott - belterületi telken 1841-42-ben kúriát építtet. Építője a településen a XIX. század közepén több kúriát is építő - Szvaczina József ceglédi építőmester.

A téglalap alaprajzú, kéttraktusos, kontyolt nyeregtetős, klasszicista stílusú kúria az utcavonaltól kismértékben hátrahúzva, szabadon álló elhelyezéssel épült, részben alápincézve, utcával párhuzamos udvari hosszhomlokzata előtt végigfutó oszlopos tornáccal. Az épület eredetileg 1:2 arányú (15 m széles és 30 m hosszú) volt.

A II. katonai felvételen (1860 körül) a telek északi határán az utcára merőleges lakóépület, a déli telekhatár mellett egy gazdasági épület jelölt. A lakóház azonos lehet az 1958-as műemlékjegyzékben Zalka M. (ma Vasút) u. 13. sz. alatti - a falumúzeum épületével rokonítható - ívelt oromfalas, földszintes épülettel (1966-ban törlik, majd lebontják).

A kúriát az 1960-as évek elejéig a család leszármazottai lakják. Az építtető Kostyán János után tulajdonosa fia, Kostyán József. Az utolsó eredeti tulajdonos Kostyán József fia - az 1910-es években orvosi diplomát szerző - dr. Kostyán Andor a településen köztiszteletben álló községi orvosként tevékenykedik. Halála után - 1962-ben - özvegye a kúriát telkével együtt a Nagyközségi Tanácsnak adja el.

A kúria - kisebb módosítások kivételével - az eredeti kialakításnak megfelelően marad fenn az 1950-es évek elejéig. Az 1881-ben kiadott kataszteri térképen az északi oldalhatáron álló lakóépület és a déli oldalon lévő épület már önálló helyrajzi számon nyilvántartott.

A kúria díszkertként ábrázolt telkén a főépületen kívül az új északi oldalhatáron az utcavonaltól hátrahúzva - részben a ma is meglévő épülettel azonos – melléképület került kialakításra, a kert mögötti gazdasági udvar felé jelölve. A mellékutcáról megközelíthető - szintén önálló helyrajzi számon jelölt – udvarban további két gazdasági épület.

Az épület jelentős átalakítására a II. világháború után kerül sor, mikor a tulajdonos - dr. Kostyán Andor - az északi oldal szélső traktusát a tornác érintett szakaszával együtt - az 1950-es évek elején fenyegető kisajátítás elkerülése érdekében - elbontatja és az eredeti tetőszerkezetet a kontyolás visszaépítésével az így lecsökkentett méretű épülethez igazíttatja. A szimmetrikus utcai homlokzattal rendelkező kúria az átépítés eredményeként nyeri a visszaépítés előtti aszimmetrikus kialakítását. Az északi utolsó udvari helyiségből a tornác felőli bejárattal nyitott teraszt alakít ki az északi homlokzat felé tömör mellvéddel. A tornác északi vége (a déli kivételével) az előlépcsőkkel együtt szintén átépítésre kerül. A külső átalakítással egyidejűleg belső átalakítás is készül.

Az 1954-ben - a VÁTI által készített Abony városképi és műemléki vizsgálata című tanulmány után - műemlék jellegűvé nyilvánított kúria szűkebb telke az archív fotók alapján még valószínűsíthetően a kataszteri térképnek megfelelő, összefüggő utcai kerítéssel, az elbontott épületrész helyén virágoskerttel.

1962 után a tulajdonos Nagyközségi Tanács az északi melléképületet az utca felé kibővítteti, a hátsó telekhatár mentén a korábbinál kisebb melléképület épül. A környező telekrészt a kúria telkétől leválasztják, melyek megközelítésére az északi oldalon új bejáratot nyitnak. A telek a főépülettől délre eső részét - keskeny oldalkertet hagyva - lakóházak részére osztják ki.

A kúriaépületben orvosi szolgálati lakást és a déli oldalon orvosi rendelőt alakítanak ki. A déli homlokzaton megnyitják az utcafronti orvosi rendelőbe vezető - külső lépcsővel megközelíthető - bejáratot. Az 1969-es tetőfelújítás során átépítik a kéményeket és a váróba a pinceboltozatra állított utólagos új kéményt falaznak. Az északi teraszból később a nyílások befalazásával lakóhelyiséget, az utcai sarokhelyiségből fürdőszobát alakítanak ki. A korábbi konyhát a központi fűtés kazánházaként használják.

Az épület továbbá otthon adott a település közszolgáltatásait végző, önkormányzati tulajdonban lévő Abokom Nonprofit Kft. ügyfélszolgálati irodájának, a Falumúzeumnak raktárhelyiséget biztosított, valamint a Családsegítő szolgálatnak is.

2013-ban a veszély-elhárítási munkák keretében elkészült a tetőszerkezet felújítása és a tetőfedés cseréje, majd 2014-ben a fafödémek helyreállítására is sor került.

***Az utolsó eredeti tulajdonos Kostyánfalvi Dr. Kostyán Andorra emlékezve***

Kostyánfalvi Dr. Kostyán Andor Tószegen született 1887. júl. 27-én és 1962. ápr. 4. Abonyban hunyt el. Középiskoláit Szolnokon és Kiskunfélegyházán, egyetemi tanulmányait Budapesten végezte. Az első világháborút a 68. gyalogezreddel küzdötte végig és 48 hónapig teljesített frontszolgálatot az orosz, román, olasz, valamint a szerb tűzvonalban. 1912-ben avatták orvossá. Különböző kórházakban dolgozott, majd 1917-ben Abony község vezető orvosa lett. Katonaorvos lévén határozott egyéniség volt, akinek irányítása alatt jelentősen javult a község higiénés helyzete. Felesége Dobay Sarolta volt.

Orvosi működését az abonyiak javára és megelégedésére végezte, bekövetkezett haláláig. Számos társadalmi egyesület tagja volt. Kitüntetései: a Signum Laudis (a kardokkal) bronz fokozat, koronás aranyérem a kardokkal, a hadiékítményes érem a II.o. díszjelvénnyel, sebesülési érem. Hosszú időn át tagja volt 1944 előtt, a községi képviselőtestületnek és a falumúzeum létrehozására megalakított szervező bizottságnak is. Emberi méltóságában 1945-öt követően mélyen megbántották, majd később visszanyerve szabadságát, orvosi működését az abonyiak javára végezte – haláláig. Egyetlen lányuk fiatalon hunyt el. - írta Györe Pál.

Most egy olyan visszaemlékezés következik, amely Tóth Ernő múzeum baráti kör tag jóvoltából jelent meg az Abonyi Napló hasábjain és dr. Dr. Kostyán Andor Kostyán Andort az „embert” mutatja be.

„Az 1945 előtt években, Abonyban a legszebb gyümölcsössel és konyhakerttel dr. Kostyán Andor rendelkezett. A kúria még ma is áll a Vasút úton, de kertje a mostaninál sokkal nagyobb volt, a Rákóczi út és Bethlen Gábor út kereszteződéséig terjedt. A gyümölcsöskertet magas deszkakerítés és szúrós drót övezte. A Bethlen Gábor út mentén több évtizedes eperfák sorakoztak. Mézédes termését az erre lakó gyermekek, velem együtt, jóízűen fogyasztották. A kertben gyönyörű gyümölcsfák, nemesített szőlőfajták voltak és a konyhakert növényeit külön kertész gondozta. A doktor úr a rendelés után, ebéd előtt és este – sétát tett a kertben. Szerette a természetet, s gyönyörködött a szépen gondozott gyümölcsösben. A Kostyán család és a szüleim kertszomszédok voltak, s amikor elkezdtek érni a gyümölcsök, akkor átszólt a kerítésen: - Öcsi! Gyere gyümölcsöt szedni!- mondta. A leszedett cseresznye, meggy, alma, körte, ringlószilva, birsalma, szőlő és görögdinnye íze ma is emlékezetes számomra. A doktor úrnak nagyszerű két lova volt és két hintaja. Egy lovász gondozta, illetve hajtotta őket. Ezzel a fogattal járt ki a betegeihez sokszor úttalan utakon a tanyavilágba is. A polgári iskolában Ő tanította az egészségtant, anatómiát. Mivel az I. világháborúban katonaorvos volt, szigorú, de nagyon jó tanárként ismertük. Szerettük őt, mert világosan, érthetően magyarázta el az egyébként nagyon nehéz tananyagot. Figyelmességére jellemző, hogy amikor édesapám 1936-tól gyógyíthatatlan beteg lett, akkor minden nap, hívás nélkül eljött hozzá. Sajnos minden tudása ellenére édesanyám és a doktor úr karjai között halt meg 1938-ban. Apám utolsó szavai ezek voltak: Doktor Úr! Vigyázzon a két kis gyermekemre! Akkor a nővérem 6, én pedig 5 éves voltam. Így is történt, a doktor úr szívügyének tekintette sorsunkat. Nyugdíjas korában, amikor én már tanár voltam, többször áthívott beszélgetni. Sajnos, 1962-ben egy orvosi műhiba következtében meghalt. Nagyon sokan kísértük utolsó útján. Melegszívű, szigorú, nagy tudású orvos volt. A 60-70-es években a gyümölcsös és a konyhakert helyére lakóházak és a Pingvines Óvoda épült. A doktor úr halála után 1962-ben a felesége úgy döntött, hogy méltányos áron 200 ezer forinttért a kúriát és a kertet a Nagyközségi Tanács javára íratja. Szép gesztus volt. 1963-ban Dr. Kostány Andorné Budapestre költözött a rokonaihoz. ”- írta Tóth Ernő. Talán ebből a rövidke visszaemlékezésből is látszik, hogy dr. Kostyán Andor emléke mélyen beivódott az akkor élt emberek emlékezetébe. Sok anekdota szól szigorúságáról, mondjuk úgy, hogy „tartottak” tőle az emberek. Azonban szigorú szavát csak abban az esetben hallhatták, ha valami olyan dolgot tapasztalt, ami nem volt számára elfogadható. Szaktudásáról, emberséges magatartásáról is sokat hallani. Betegeiért élt, hiszen élete értelmét jelentette a szakma. Mint a sírkövön látható, életét hatalmas tragédia árnyékolta be, amikor elvesztette egyetlen leányát agyhártyagyulladás következtében. El tudjuk képzelni, hogy egy orvosnak, aki több száz ember életét mentette meg élete során, mekkora bánat volt ez! Halála is rendhagyó volt, hiszen egy orvos esetében nem megszokott, hogy orvosi műhiba okozza halálát. A hálás emberi emlékezet azonban nem feled, Abony egyik büszkeségét az új egészség centrumot Róla nevezték el, hogy sokáig hirdesse: élt Abonyban egy orvos, aki betegeinek, szakmájának élt. Reméljük, hogy sok utódja követi Őt a sorban.

**Az „Élhető Települések” című pályázat lehetőséget biztosított Abony Város Önkormányzatának, hogy az Ungár és a Kostyán-kúria épületét megőrizze a jövő számára, és a régi dicső pompájába helyreállítsa.**

**Azonban még sok teendő áll előttünk, hosszú az út ezen épületek helyreállításával kapcsolatban. A pince, a kert, a kerítés, a falfestmények helyreállítása a projekt költségvetésébe már nem fért bele, de hisszük, hogy megtaláljuk a közeljövőben azon forrásokat, amelyekkel a megkezdett utat folytathatjuk.**

**Köszönöm szépen megtisztelő figyelmüket!**